Mila Guy gesels oor ma se ‘moedige’ kankerstrydBelinda ontvang tans behandeling in Suid-Afrika terwyl Johan teruggekeer het na Nieu-Seeland. (Foto: Verskaf) Om ŉ geliefde wat ŉ stryd teen kanker voer te ondersteun is moeilik genoeg, maar soveel te meer wanneer hulle duisende kilometers ver is. Só vertel die aktrise Mila Guy oor die stryd wat haar ma, Belinda, sedert 2016 in Nieu-Seeland teen fase-3 neuro-endokriene kanker voer. Mila verskyn tans weeksaande op die kassie as Dokter Zee in die kykNET-sepie, Binnelanders. Die Guy-gesin het in 2006 na Nieu-Seeland verhuis, maar Mila het in 2012 besluit om terug te keer na Suid-Afrika om hier ŉ lewe te bou. Mila se jonger suster, Maro, is tans besig om ŉ meestersgraad in Nieu-Seeland te voltooi. Mila het onlangs verloof geraak aan die akteur en skrywer Bennie Fourie, en die paartjie beplan om binnekort in die Kaap voor die kansel te staan. Belinda (54) ontvang tans behandeling in Suid-Afrika. Volgens Mila is dit beslis ŉ silwer randjie om haar ma nou nader aan haar te hê om in die troubeplanning te deel, al is dit onder onaangename omstandighede. Belinda ontvang tans behandeling in Suid-Afrika terwyl Johan teruggekeer het na Nieu-Seeland. (Foto: Verskaf) “My pa, Johan, het onlangs teruggevlieg Nieu-Seeland toe, maar my ma kuier op die oomblik in Mbombela (Nelspruit) by haar ma wat sy ook vyf jaar laas gesien het. Die omstandighede is nie ideaal nie, maar dit is lekker dat my ma naby is om deel van die troue te wees, om Bennie en sy broers beter te leer ken en te sien waar ek bly,” het Mila aan Maroela Media gesê. “Vir die eerste keer in ŉ lang tyd is hulle deel van my alledaagse lewe. Ons is dag en nag by mekaar en kan almal saam lag, saam radio luister, saam eet en kuier. Dit maak ons almal meer positief.” Sy vertel haar ma se reis met kanker het in 2016 reeds begin toe maagkanker by haar gediagnoseer en uitgesny moes word. In 2021 moes sy weer kanker uit haar pankreas, milt en galblaas laat verwyder, en onlangs weer uit haar lewer en pankreas. Tog is dit asof dit haar eers onlangs getref het hoe siek haar ma werklik is. “Oor video-oproepe lyk sy vir my heeltemal oukei. Dit was eers toe haar hare begin uitval en dit moet afgeskeer word, en my pa oor die feestyd vir my ma ŉ Kersboompie in die hospitaal moes opslaan wat dit my getref het: This is real.” Mila saam met haar ma, Belinda, en pa, Johan, met vakansie. (Foto: Verskaf) Vir haar is dit uiters belangrik om haar ma deurlopend te bemoedig en aan die positiewe te herinner. “Toe sy in Nieu-Seeland was, kon ek nie eers vir haar ŉ drukkie gee nie. Nou kan ek by haar wees, sy kan haar gedagtes met my deel en ek kan luister, want dit wat sy voel is geldig. “Ek dink dit kan ŉ kankerlyer mal maak om met so ŉ swaard oor die kop te leef, maar die feit dat sy nou hier is en ek kan haar vertroos met koffie of ŉ drukkie of ŉ bord kos, help regtig baie.” Mila vertel sy wou aanvanklik nie oor haar ma se siekte praat of om hulp vra nie, want “’n mens se eie probleme lyk so klein teenoor die wêreld se probleme”. Dit is egter haar ma se dapperheid wat hulle as gesin moed gee. “My ma is so braaf en pragtig. Ek haal my hoed vir haar af. “Sy vat dit dag vir dag, en my pa ondersteun haar op ŉ ongelooflike manier. Ons vertrou die Here het ŉ plan. My ma het soveel rustigheid en vrede. Haar energie laat ons ook rustig voel, al is dit vreesaanjaend.” Mila en Bennie het die afgelope paar weke saam met haar ouers regoor die Wes-Kaap rondgerits. Haar ouers het Suid-Afrika vyf jaar laas besoek en was meer as 20 jaar laas in die Kaap. Mila Guy en haar ouers, Johan en Belinda, op Tafelberg. (Foto: Verskaf) “My ma het ŉ lysie van plekke gehad wat sy wil sien. Sy is mal daaroor om in die see te swem. Dit was so lekker om vir hulle Franschhoek te wys, in Clifton se yskoue water te swem, en Jan Blohm se ateljee en goeie koffieplekke te besoek. Om hierdie tyd saam te kon deurbring, is regtig spesiaal.” Sy verklap dat sy en Bennie ŉ kleurvolle troue beplan wat hulle persoonlikhede weerspieël. “Dit gaan ŉ naweektroue wees. Ons wil makietie hou en dans. Ek sien uit daarna om met my beste maatjie en liefde van my lewe te trou.” Om geldelik by te dra tot Belinda Guy se kankerbehandeling, volg hierdie skakel.